Diari Oficial de la Generalitat Valenciana


Sumari del DOGV 6864, del 18-09-2012 (2012/8467)

RESOLUCIÓ de 13 de setembre de 2012, del director general d'Administració Local, per la qual es publiquen els Estatuts de la Mancomunitat Alt Túria.
----------------------------------------------------------------------------------------------------------------------------------------------------

### Dades del document

Número de DOGV
:   6864

Data del DOGV
:   18-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8467


Data del document
:   13-09-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 13 de setembre de 2012, del director general d'Administració Local, per la qual es publiquen els Estatuts de la Mancomunitat Alt Túria. [2012/8467]  
La disposició transitòria sexta de la Llei 8/2010, de 23 de juny, de la Generalitat, de Règim Local de la Comunitat Valenciana, disposa que les mancomunitats de la Comunitat Valenciana adaptaran els seus Estatuts a la nova regulació continguda en el dit text legal. La mencionada adaptació, per a adquirir eficàcia, requerix ser publicada en el Diari Oficial de la Comunitat Valenciana, d'acord amb el que disposa l'article 93.4 de la Llei 8/2010.  
La Mancomunitat Alt Túria ha procedit, d'acord amb el que disposa l'esmentada norma, a l'adaptació dels seus Estatuts a esta.  
Remesos l'expedient tramitat i els Estatuts aprovats no s'hi advertix cap infracció de l'ordenament jurídic.   
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els Estatuts de la Mancomunitat Alt Túria el text dels quals es transcriu a continuació com a annex, en haver-se acreditat en l'expedient la legalitat de les actuacions.  
Contra la present resolució, que no posa fi a la via administrativa, les persones interessades podran interposar recurs d'alçada davant del superior jeràrquic del director general d'Administració Local en el termini d'un mes, comptador des de l'endemà de la seua publicació, de conformitat amb el que preveuen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no cal interposar recurs en via administrativa d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.   
  
  
València, 13 de setembre 2012.- El director general d'Administració Local: Vicente Saurí Martí.  
  
  
  
ANNEX  
  
Estatuts Mancomunitat Alt Túria  
  
Article 1. Municipis que integren la Mancomunitat  
1. De conformitat amb el que disposa l'article 44 de la Llei 7/1985, de 2 d'abril, Reguladora de les Bases del Règim Local, en consonància amb els articles 31 a 39 del Reial Decret 1690/1986, d'11 de juliol, pel qual s'aprova el Reglament de Població i Demarcació Territorial de les Entitats Locals, els municipis d'Aras de los Olmos, Benagéber, Chelva, Titaguas i Tuéjar, de la província de València, a l'empara del que disposa l'ordenament jurídic vigent, van acordar en 1975 constituir-se en mancomunitat voluntària de municipis per a l'organització i prestació en forma mancomunada de les obres, servicis o activitats de la seua competència, que s'arrepleguen en els presents Estatuts.  
  
2. La Mancomunitat tindrà personalitat i capacitat jurídica per al compliment dels seus fins específics.  
3. El àmbit territorial de la Mancomunitat serà el dels termes dels municipis que la integren (article 12 de la Llei 7/1985, de 2 d'abril, Reguladora de les Bases del Règim Local).  
  
Article 2. Denominació i seu  
La Mancomunitat que es va constituir es denomina Mancomunitat Alt Túria, i té la seua seu al municipi de Tuéjar.  
  
Article 3. Competències i fins  
1. La Mancomunitat es constituïx a l'objecte de la prestació dels servicis següents:  
a) Servici de turisme.  
b) Servicis socials generals.  
c) Servici d'atenció a la família i a la infància.  
d) Servici municipal d'atenció a la dependència.  
e) Servicis tècnics informàtics.  
f) Servici d'arreplega de residus sòlids urbans.  
g) Servici de transport col·lectiu al servici de les entitats mancomunades.  
h) Servici d'escorxador.  
i) Foment d'ocupació i desenrotllament.  
j) Foment del desenrotllament comercial, industrial, agrícola i ramader.  
k) Promoció de la cultura, esport, joventut, educació i oci.  
l) Defensa i conservació del medi ambient, equilibri ecològic i millora de l'eficiència energètica.  
m) Promoure la millora de les comunicacions entre els municipis que formen part de la Mancomunitat.  
n) Promoure i col·laborar amb els ajuntaments en la prestació de qualsevol altre servici inclòs en l'àmbit de la competència municipal, segons els termes de la legislació de l'Estat i de la comunitat autònoma vigent en cada moment.  
2. Per a l'assumpció de nous servicis caldrà la conformitat de totes les entitats mancomunades interessades per acord del Ple dels mateixos per majoria absoluta. Esta assumpció de nous servicis comportarà la modificació dels Estatuts en els aspectes constitutius, que s'operarà conforme disposa l'article 24 d'estos.  
  
3. La Mancomunitat estudiarà estes peticions i en resoldrà sobre la viabilitat.  
4. La prestació i explotació dels servicis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
5. La prestació dels servicis enumerats en el paràgraf primer d'este article suposarà, quan s'acorde, la subrogació per part de la Mancomunitat en la titularitat del servici, i li correspondrà, per tant, la gestió integral del mateix, així com tot el referent a la imposició i ordenació de la taxa que poguera establir-se.  
  
Article 4. Capacitat jurídica  
La Mancomunitat, com a entitat local reconeguda per la Llei, exercirà quantes potestats siguen conferides per la legislació vigent que afecte les entitats d'estes característiques per al compliment dels seus fins.  
  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
El Ple de la Mancomunitat.  
El president.  
El vicepresident o vicepresidents, si és el cas.  
3. Podran igualment crear-se totes les comissions informatives que es requerisquen, tenint en compte el nombre de servicis que la Mancomunitat preste.  
La creació i composició d'estes comissions s'acordarà en la sessió extraordinària a què es referix l'article 12.2, sense perjuí de la possibilitat d'acordar modificacions en sessions posteriors.  
  
Article 6. El Ple de la Mancomunitat  
1. El Ple de la Mancomunitat estarà integrat per l'alcalde de cada una de les entitats mancomunades, i per un vocal de cada una d'estes. Este vocal serà elegit pels seus respectius plens, per majoria absoluta entre els components de la Corporació. El vot serà emés per l'alcalde o alcaldessa de cada municipi, si estiguera present en la sessió i, si no hi és, pel regidor designat com a segon vocal pel Ple d'eixa corporació.  
  
2. El mandat dels representants de l'ajuntament en la Mancomunitat coincidix amb el de les seues respectives corporacions.  
3. Els membres del Ple de la Mancomunitat perdran la dita condició quan perden la condició de regidor, o així ho acorde el ple de l'ajuntament representat.  
Article 7. Designació de representants i terminis  
1. Després de la celebració d'eleccions locals i dins del termini de 30 dies següents a la sessió constitutiva de cada un dels ajuntaments mancomunats, es nomenaran els vocals representants en la Mancomunitat, i s'haurà comunicar l'acord a esta.   
2. Fins a la data de constitució del nou Ple, actuarà en funcions l'anterior i el seu president.  
3. La sessió constitutiva del Ple de la Mancomunitat s'haurà de realitzar dins dels deu dies hàbils següents a la conclusió del termini per a la designació de representants per tots els municipis mancomunats. A este efecte, el president en funcions, amb les consultes oportunes prèvies, efectuarà la convocatòria amb l'antelació prevista en l'article 12.3 d'estos Estatuts. En el cas que no es realitze la convocatòria amb l'antelació necessària, la sessió constitutiva es realitzarà a les 19.00 hores del desé dia hàbil posterior a la conclusió del termini per a la designació de representants per tots els municipis mancomunats.  
  
4. Durant el període a què es referix el paràgraf 2, només es podrà dur a terme la gestió ordinària de la Mancomunitat, sense que en cap cas es puguen adoptar acords que requerisquen majoria qualificada.  
  
Article 8. Atribucions del Ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o reforma dels Estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdits, concessions de lleves i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, desenrotllament i gestió d'obres, servicis o activitats previstes com a fins de la Mancomunitat.  
i) Admissió i separació de membres de la Mancomunitat.  
j) Establiment de mèrits per als concursos de funcionaris d'habilitació nacional.  
k) Determinar la forma de gestionar els servicis.  
l) Elegir i destituir el president.  
m) Fixar anualment les aportacions econòmiques dels municipis integrants de la Mancomunitat establides en l'article 18 d'este Estatut.  
  
n) Les altres atribucions que per la legislació vigent es conferixen al Ple de l'Ajuntament.  
  
Article 9. Nomenament del president  
1. El president de la Mancomunitat serà elegit pel Ple d'esta, entre els seus membres, per majoria absoluta del nombre total de vots corresponents a tots els municipis, en establir-se el sistema del vot ponderat.  
  
2. Podran ser candidats a la presidència tots i cada un dels vocals que componen el Ple.  
3. Si cap candidat no obté majoria absoluta en la primera votació, es farà vint-i-quatre hores després una segona votació, s'elegirà aquell qui obtinga més vots. En cas d'empat, serà elegit el de més edat.  
  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
  
Article 10. Vicepresident  
El president designarà un o més vicepresidents, en nombre màxim de dos, que substituiran per l'orde del seu nomenament en cas d'absència, vacant o malaltia. D'estos nomenaments s'informarà el Ple en la primera sessió que es realitze.  
  
Article 11. Atribucions del president  
1. Correspon al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Junta de Govern i de qualssevol altres òrgans municipals.  
c) Decidir els empats amb vot de qualitat, una vegada realitzada la segona votació, i si persistix l'empat.  
d) Dirigir, inspeccionar i impulsar els servicis, les obres i les activitats de la Mancomunitat.  
e) Ordenar pagaments, retre comptes i administrar els fons i els béns de la Mancomunitat.  
f) Disposar gastos dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, servicis i subministraments, dins dels límits establits per la legislació vigent per a l'alcalde.  
i) Representar la Mancomunitat.  
j) Exercir accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribuïx a l'alcalde per al compliment de les competències que té atribuïdes, així com les no-atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a), i j).  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària, com a mínim una vegada al trimestre. Dins d'este límit, correspon al Ple decidir la periodicitat d'estes sessions i els dies i hores de la seua celebració, mitjançant un acord adoptat en sessió extraordinària, que haurà de convocar el president dins dels trenta dies següents al de la sessió constitutiva. Les sessions extraordinàries se celebraran, quan així ho decidisca el president o ho sol·liciten almenys els vocals que representen una quarta part del nombre total de vots corresponents als municipis de la Mancomunitat. En este últim cas, la realització de la sessió no podrà demorar-se més de 15 dies hàbils des que va ser sol·licitada.  
3. Las sessions del Ple han de convocar-se almenys amb cinc dies hàbils d'antelació. En la citació es farà constar l'orde del dia.  
4. El Ple es constituïx vàlidament amb l'assistència dels membres que representen almenys un terç del nombre total de vots, i que mai no podrà ser inferior a tres. Tal quòrum ha de mantindre's al llarg de tota la sessió.  
5. En tot cas, es requerix l'assistència del president i del secretari de la Mancomunitat, o dels qui legalment els substituïsquen.  
  
Article 13. Sistemes d'acords  
1. Els acords del Ple són adoptats, per regla general, per majoria simple dels membres presents. Hi ha majoria simple quan els vots afirmatius són més que els negatius.  
2. Cal el vot favorable de la majoria absoluta, referida al nombre total de vots corresponents als municipis integrants de la Mancomunitat, en instaurar-se el sistema del vot ponderat, per a l'adopció dels acords en les matèries següents:  
a) Elecció i destitució del President.  
b) Proposta de modificació o ampliació dels Estatuts, tant per a la modificació dels aspectes constitutius com per a la dels aspectes no constitutius.  
c) Imposició i ordenació dels recursos propis de caràcter tributari.  
  
d) Aprovació d'operacions financeres o de crèdit i concessions de lleves i esperes, quan el seu import supere el 10% dels recursos ordinaris del seu pressupost.  
e) Determinació de la forma de gestió del servici.  
f) Fixar anualment les aportacions econòmiques dels municipis integrants de la Mancomunitat establides en l'article 18 dels Estatuts.  
  
g) Acordar la dissolució de la Mancomunitat, previs els tràmits oportuns, i nomenar els vocals membres de la Comissió Liquidadora i aprovar la proposta efectuada per esta.  
h) Qualssevol una altra matèria en què així es dispose en els presents Estatuts o en la legislació de règim local aplicable.  
3. A els efectes de votacions, en el Ple de la Mancomunitat s'utilitzarà el sistema de vot ponderat, i correspondrà a cada municipi un nombre de vots que s'assignarà prenent com a referència l'escala prevista en la legislació de règim electoral general per a la determinació del nombre de regidors que corresponen als municipis, si bé els Estatuts, atenent la tipologia poblacional dels municipis que conformen la Mancomunitat, podran, amb caràcter excepcional i degudament justificats, reajustar els vots d'algun o alguns trams de població per a aconseguir una major representativitat. El nombre d'habitants que servirà de base per a l'aplicació d'esta escala serà el de la població dels municipis que s'haja pres com a referència en les eleccions municipals immediatament precedents a la constitució de la Mancomunitat  
  
4. El vot serà emés per l'alcalde o alcaldessa de cada municipi, si estiguera present en la sessió i, si no hi és, pel regidor designat com a segon vocal pel Ple d'eixa corporació.  
  
Article 14. Habilitats estatals  
1. En esta mancomunitat hi ha un lloc de treball reservat a funcionaris d'administració local amb habilitació de caràcter estatal a què corresponen les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació.  
2. El lloc de treball reservat a funcionaris d'administració local amb habilitació de caràcter estatal es prestarà per mitjà del règim d'acumulació de funcions.  
  
Article 15. La resta de personal  
1. El Ple de la Mancomunitat aprovarà anualment, junt amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
  
2. La selecció i règim jurídic d'este personal així com la provisió dels llocs de treball existents es regirà, igual que per a la resta de les corporacions locals, pel que establix la normativa bàsica sobre funció pública, règim local i resta de la legislació aplicable.  
  
També podria establir-se un sistema mixt de personal propi i personal cedit pels municipis mancomunats.  
  
Article 16. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
  
Article 17. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als distints servicis, i les dites ordenances tenen força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
  
3. La Mancomunitat podrà, en tot moment, pels seus mitjans, comprovar la veracitat i l'exactitud de les dades a què es referix el número anterior.  
  
Article 18. Aportacions econòmiques  
Les aportacions de municipis mancomunats es fixaran anualment per a cada exercici econòmic pel Ple de la Mancomunitat amb el quòrum de la majoria absoluta del número legal dels seus membres i seran les següents:  
a) Una quota principal, en funció de l'ús que cada entitat realitze dels servicis que es presten mancomunadament. Per a la determinació d'esta quota s'aplicaran les bases o mòduls següents: nombre de vivendes, superfície del nucli urbà, metres lineals de carrers, volum d'edificació, base imposable de l'impost sobre béns immobles, volum dels seus pressupostos, consum realment efectuat, qualssevol altres factors que puguen computar-se en raó del servici o activitat prestada. Les presents bases o mòduls podran aplicar-se aïlladament o conjuntament.  
  
b) Una quota complementària i obligatòria per a atendre els gastos generals de conservació, manteniment i administració, es realitzen o no els servicis, que serà idèntica per a tots els municipis mancomunats.  
  
c) Una quota extraordinària i obligatòria per a atendre gastos d'este caràcter.  
  
Article 19. Característiques de les aportacions  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
  
Article 20. Forma i termini dels pagaments  
1. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retarde en el pagament de la seua quota més d'un trimestre, el president requerirà el seu pagament en el termini de vint dies. Transcorregut el dit termini sense haver fet efectiu el dèbit, el president podrà sol·licitar dels òrgans de l'Administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor a fi que les entregue a la Mancomunitat.  
2. Esta retenció és autoritzada expressament pels ajuntaments mancomunats en el moment d'aprovació dels presents Estatuts, sempre que s'acompanye el certificat de descobert reglamentari en cada cas.  
  
3. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva, i es podrà reclamar-se les quantitats degudes i els gastos derivats de conformitat amb els apartats 1 i 2 d'este article. Per manteniment reiterat s'entén la situació de deutor a la Mancomunitat per un període superior a dotze mesos.  
  
Article 21. Pressupost  
1. La Mancomunitat aprovarà anualment un pressupost d'acord amb el que establix la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost, les inversions que es puguen realitzar, així com les seues fonts de finançament.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A este efecte, hi ha un inventari de conformitat amb el que establixen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment, com d'ara en avant en funció del nombre d'habitants de dret de cada entitat, segons el padró municipal.  
  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
  
Article 23. Duració  
La Mancomunitat es constituïx per temps indefinit.  
  
Article 24. Modificació d'Estatuts  
La modificació dels Estatuts en els aspectes constitutius s'acomodarà al mateix procediment i requisits que els exigits per a la seua aprovació. La modificació dels Estatuts en els aspectes no constitutius únicament requerirà que siga aprovada pel Ple, amb el vot favorable dels vocals que representen la majoria absoluta del nombre total de vots de la Mancomunitat.  
  
Article 25. Incorporació de nous membres  
1. La incorporació a la Mancomunitat d'un nou municipi serà una modificació no constitutiva dels Estatuts. Per a això caldrà:  
  
a) El vot favorable de la majoria absoluta dels membres de la corporació interessada.   
b) Una vegada rebuda la sol·licitud d'adhesió, la Mancomunitat elaborarà una memòria justificativa que analitze les conseqüències d'estes, i se sotmetrà a l'aprovació del Ple de la Mancomunitat junt amb la sol·licitud d'adhesió. Per a ser aprovada esta adhesió es requerirà el vot favorable dels vocals del Ple de la Mancomunitat que representen de la majoria absoluta del nombre total de vots.  
2. L'aportació inicial dels municipis incorporats a la Mancomunitat, després de la seua constitució, la determinarà l'índex del patrimoni de la Mancomunitat per habitants, multiplicat pel nombre d'habitants de dret de l'entitat que en sol·licita la inclusió.  
  
Si no hi ha tal patrimoni, aportarà la quota que resulte de multiplicar la quantitat a què es referix l'apartat b), de l'article 18, per un nombre d'anys que no podrà excedir de cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix, haurà d'aportar tots els gastos que s'originen amb motiu de la seua inclusió en la Mancomunitat.  
  
Article 26. Separació voluntària  
La separació voluntària de la Mancomunitat dels municipis que la integren serà una modificació no constitutiva dels Estatuts. Per a això caldrà:  
a) Que ho sol·licite la corporació interessada, amb l'acord previ per majoria absoluta en el Ple d'esta, i s'ha de fer el preavís un any abans de la separació.   
b) Una vegada rebuda la sol·licitud de separació, la Mancomunitat elaborarà una memòria justificativa que analitze les seues conseqüències, i se sotmetrà a l'aprovació del Ple de la Mancomunitat junt amb la sol·licitud de separació. Per a ser aprovada esta separació es requerirà el vot favorable dels vocals del Ple de la Mancomunitat que representen la majoria absoluta del nombre total de vots.  
  
c) Que es troben al corrent del pagament de les seues aportacions.  
d) Haurà abonar tots els gastos que s'originen amb motiu de la seua separació i la part del passiu contret per la Mancomunitat a càrrec seu.  
  
  
Article 27. Liquidació per separació  
1. La separació de la Mancomunitat d'un o més dels municipis no implicarà la necessitat de procedir a la liquidació d'aquella, i esta operació quedarà diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hagen aportat a esta béns afectes servicis propis es practicarà, excepte acord amb els municipis interessats, una liquidació parcial per tal que eixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte el que establix el paràgraf anterior, al·legar drets de propietat sobre els béns i servicis de la Mancomunitat radicats al seu terme municipal.  
3. Si, com a conseqüència de la separació d'un o més municipis, la Mancomunitat deixara de ser viable, es procedirà a la seua dissolució d'acord amb el que establix l'article 29.  
  
Article 28. Separació forçosa  
1. Seran causa de separació forçosa de la Mancomunitat el persistent incompliment del pagament de les aportacions dels municipis, així com l'incompliment d'aquelles altres actuacions necessàries per al correcte desenvolupament de la Mancomunitat a què estiguen obligats pels presents Estatuts.  
2. La decisió de separació forçosa haurà d'anar precedida de requeriment previ i d'atorgament d'un termini de tres mesos per al compliment de les obligacions.  
3. Si les obligacions incomplides no es feren efectives en el dit termini, després de la realització de la memòria justificativa que analitze les conseqüències, s'adoptarà acord de separació forçosa, que haurà de ser aprovat amb el vot favorable dels vocals del Ple de la Mancomunitat que representen la majoria absoluta del nombre total de vots.  
  
  
Article 29. Dissolució de la Mancomunitat  
La Mancomunitat serà dissolta per alguna de les causes següents:  
  
a) Per desaparició del fi o fins per als quals va ser creada.  
b) Quan així ho acorde el Ple de la Mancomunitat amb el vot favorable dels vocals del Ple de la Mancomunitat que representen de la majoria absoluta del nombre total de vots, i els ajuntaments mancomunats amb el vot favorable de la majoria absoluta legal dels seus membres.  
  
c) Per dur-se a terme la prestació dels servicis objecte d'esta per l'Estat, comunitat autònoma o diputació provincial.  
  
Article 30. Procediment de dissolució   
1. Quan els ajuntaments mancomunats decidisquen dissoldre la Mancomunitat, es durà a terme el mateix procediment que per a la seua constitució. El Ple de la Mancomunitat adoptarà el corresponent acord previ en què es manifeste este propòsit, i es requerirà, per a la seua validesa, la majoria absoluta dels vots corresponents als municipis que legalment la integren.  
2. Una vegada adoptat l'acord inicial, s'obrirà un període d'informació pública en els ajuntaments de tots els municipis integrants de la Mancomunitat durant un mes. Es traslladarà l'expedient a la diputació provincial afectada i al departament de la Generalitat competent en matèria d'administració local, perquè emeten un informe sobre tots els aspectes que consideren rellevants. Per a l'aprovació definitiva de la dissolució es requerirà l'acord favorable adoptat per majoria absoluta del nombre legal de membres del Ple de cada un dels municipis integrants de la Mancomunitat.  
3. A la vista dels acords municipals, el Ple de la Mancomunitat, en el termini de 30 dies següents a la recepció de la comunicació d'estos, nomenarà una comissió liquidadora, composta pel president i, almenys, quatre vocals. S'hi integraran per a complir les seues funcions assessores el secretari i també l'interventor si n'hi ha. Podrà igualment convocar a les seues reunions experts determinats, només als efectes de sentir la seua opinió o preparar informes o dictàmens en temes concrets de la seua especialitat.  
4. La Comissió, en terminis no superior a tres mesos, farà un inventari de béns, servicis i drets de la Mancomunitat; xifrarà els seus recursos, càrregues i dèbits, i relacionarà el seu personal, i es procedirà, més tard, a proposar al ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
  
També assenyalarà el calendari d'actuacions liquidadores, que no excedirà de sis mesos.  
5. La proposta, per a ser aprovada vàlidament, requerirà el vot favorable de la majoria absoluta dels membres del ple de l'entitat. Una vegada aprovada, la proposta serà vinculant per als ajuntaments mancomunats.  
6. En tot cas, verificada la integració del personal en les respectives municipalitats, seran respectats tots els drets de qualsevol orde o naturalesa que este tinguera en la Mancomunitat.  
  
  
DISPOSICIÓ ADDICIONAL ÚNICA  
  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
  
  
DISPOSICIÓ FINAL ÚNICA  
  
En el no previst pels presents Estatuts resultarà d'aplicació el que establix la legislació per a les entitats locals.